
Bevezetés

Húsz éves a FISH!

A FISH! – Hogyan tegyük kellemesebbé és hatékonyabbá a munkánkat? című könyv 2000-ben jelent meg. Az elmúlt két évtizedben emberek és szervezetek szerte a világon merítettek ihletet a FISH!-filozófiából, hogy megoldják a vezetéssel, vállalati kultúrával, változáskezeléssel, csapatszellemmel, elkötelezettséggel és energiaszinttel kapcsolatos kihívásaikat. Amikor elkezdtük, a legjobb – és egyetlen – példánk a világhírű seattle-i Pike Place halpiac volt. Ma már több tízezer példát láttunk a világ több mint száz országából.

És ez még csak a kezdet.


Ha kíváncsi vagy, hogyan működik a FISH! a gyakorlatban, elég belepillantanod olyan cégek életébe, mint a Google, a Southwest Airlines vagy a Zappos. A FISH! újra és újra bebizonyította, milyen hatékonyan képes motiválni az embereket – legyen szó kis- és nagyvállalkozásokról, a verseny- vagy közszféráról, az egészségügyről, az oktatásról, a technológiai szektorról vagy a vendéglátásról.

A FISH! rajongói gyakran mondják: „Nem dolgozni járok, hanem kiteljesedni.” Azáltal, hogy olyan munkahelyeket segítettünk létrehozni, ahová az emberek örömmel mennek dolgozni és a tudásuk legjavát adják, a szervezeteknél ugrásszerűen megnőtt a termelékenység, a kreativitás és az energia. Ez nemcsak magasabb profitot eredményezett, hanem a munkatársak jobb megtartását, valamint kevesebb késést és hiányzást is. Az előadásokon, workshopokon kapott visszajelzések és e-mailek alapján a FISH! nem csupán újabb és újabb üzleti sikereket inspirált, hanem arra is ösztönözte az embereket, hogy elmélyítsék a kapcsolatukat a házastársukkal, párjukkal, szüleikkel és gyermekeikkel. A siker végső soron azon múlik, milyen döntéseket hozunk: azon, hogy milyen hozzáállást választunk, tudjuk-e derűsen élni az életünket, jelen vagyunk-e egymás számára, és örömet szerzünk-e a jelenlétünkkel. A FISH! csupán emlékeztette az embereket azokra a dolgokra, amelyeket ösztönösen eddig is tudtak, csak épp nem ültettek át a gyakorlatba.


A könyv ötlete több mint két évtizede született meg a világhírű Pike Place halpiacon, amely azóta a pörgős, örömteli és sikeres szervezetek egyik legismertebb metaforájává vált. Ott helyben azt tapasztaltuk, hogy a dolgozók elhatározták: „világhírűvé” teszik a helyet – és megcsinálták: az Egyesült Államok egyik legjövedelmezőbb kiskereskedelmi egységét hozták létre. Hogyan érték ezt el? Lépésről lépésre, felfedezve és megélve azt a szemléletet, viselkedésmintákat, valamint elveket, amelyeket ebben a könyvben összegyűjtöttünk. A sikerükből fakadó legfontosabb kérdés, amit bárki feltehet magának, így hangzik: Ha egy csapat halárus egy nyitott seattle-i piacon képes volt ilyen életteli, vidám és sikeres munkahelyet teremteni, akkor téged mi tart vissza?

Az évek során mérhetetlen öröm volt számunkra minden egyes történet arról, miként formálta át a FISH!-filozófia az egyes emberek és egész szervezetek életét. A tapasztalatok sokszínűsége egyszerűen lenyűgöző. Kaptunk beszámolót arról, hogyan változtatta meg a légkört a FISH! egy északi-tengeri olajfúró tornyon, miként segített egy tanárnak megtalálni a hangot a diákjaival, és hogyan mentett meg egy menthetetlennek hitt házasságot.

A könyv mostani, 20. évfordulós, átdolgozott és bővített kiadásában újabb történetekkel egészítettük ki ezt a klasszikus üzleti bestsellert arról, hogyan ad lendületet a FISH!-filozófia a vezetőknek, emellett egy teljesen új gyakorlati útmutatóval is kiegészítettük a FISH! csapatszintű bevezetéséhez. Reméljük, ezek a friss történetek és eszközök még sok évig inspirálják majd a hatékony és örömmel teli közös munkát.


A FISH! öröksége tovább él ebben a könyvben, a videós és képzési anyagainkban, de mindenekelőtt benned, az olvasóban. Neked köszönhető, hogy a „Válaszd meg a hozzáállásod!”, a „Játssz!”, a „Légy jelen!” és a „Tedd szebbé a napjukat!” elvek mára világszerte a csapatépítés és az eredményes együttműködés szinte közös nyelvévé váltak.

Köszönjük!

Stephen Lundin, Harry Paul és John Christensen

2020. március

Előszó

Írta: Ken Blanchard az Egyperces menedzsment társszerzője és a Vezetés magasabb szinten szerzője

Amit a kezedben tartasz, az egy klasszikus történet arról, hogyan válhat a munkád a szenvedélyeddé. A FISH! 2000-es első megjelenése óta több mint hatmillió példányban kelt el, és harmincöt nyelvre fordították le, így minden idők egyik legsikeresebb üzleti könyvévé vált. A könyv elképesztő sikere cseppet sem lep meg: magával ragadó története és inspiráló üzenete ma időszerűbb, mint valaha.


A FISH! lelke egy vezető története, aki a lélektelen, fásult munkahelyéből energiával és örömmel teli közösséget formál. A könyv alapötlete abból a lenyűgöző kisfilmből született, amelyet John Christensen készített a seattle-i Pike Place halpiac eladóiról. Ezek a halárusok nap mint nap elkápráztatják a vásárlókat a figyelmességükkel, játékosságukkal és felszabadult, jókedvű lendületükkel. Ez a világszínvonalú kiszolgálás tette a Pike Place halpiac alig több mint száz négyzetméteres területét az Egyesült Államok egyik legjövedelmezőbb kiskereskedelmi helyszínévé.

Mi, felnőttek az ébren töltött időnk csaknem 75 százalékát a munkánk köré szervezzük: a készülődéssel, az ingázással, magával a munkával, a feladatokon való rágódással és a műszak utáni gőzkieresztéssel. Ha életünk ekkora részét egyetlen dolog teszi ki, akkor kutyakötelességünk, hogy élvezzük és feltöltődjünk általa. Sajnos túl sokan élnek még mindig a „hála Istennek, péntek van!” szellemében, és a munkahelyen eltöltött órákat puszta pénzszerzésnek tekintik, hogy aztán máshol élhessék az életüket.

Ez az időtálló könyv rávilágít arra, hogy a jelenlét – az, ha odafigyelünk a körülöttünk lévőkre, úgy döntünk, hogy jól érezzük magunkat, és szebbé tesszük valaki más napját – elhozza a boldogságot, az értelmet és a kiteljesedést. A FISH!-filozófia mérettől függetlenül segít a szervezeteknek olyan vállalati kultúrát építeni, ahol az emberek a legjobbat akarják adni magukból – és a legjobb önmagukká akarnak válni, mind a munkahelyükön, mind az otthonukban.

Ez a könyv nem a halárusításról szól; ez egy szerelmi történet. Oszd meg a kollégáiddal, és ültesd át a gyakorlatba a benne található négy alappillért! Ámulni fogsz, mi mindenre vagy képes, ha felszabadítod magadban a szenvedélyt, az energiát és a lelkesedést, hogy élvezd, amit csinálsz, bármi legyen is a feladatod!
Seattle, hétfő reggel


Seattle-ben hideg, sötét, nyirkos és lehangoló hétfőre ébredtek – kívül-belül egyaránt. A 4-es csatorna meteorológusa legfeljebb annyival tudott kecsegtetni, hogy dél körül talán felszakadozik a felhőzet. Az ilyen napokon Mary Jane Ramirez szívből visszavágyott Dél-Kaliforniába.


Micsoda érzelmi hullámvasút volt ez a pár év! – gondolta, miközben felidézte az elmúlt három esztendőt. A férje, Dan, visszautasíthatatlan ajánlatot kapott a Microrule cégtől, ő pedig biztos volt benne, hogy a költözés után biztos talál majd magának munkát. Négy rövid hét leforgása alatt felmondtak, összepakoltak, átköltöztek, és szuper napközit találtak a gyerekeknek, Bradnek és Stacynek. A Los Angeles-i házukat épp a legjobb pillanatban dobták piacra, azonnal el is kelt. Mary Jane megérzése sem csalt: hamarosan csoportvezetői állást kapott Seattle egyik legtekintélyesebb pénzintézeténél, a First Guarantee Financial műveleti részlegén.

Dan imádta az új munkáját a Microrule-nál. Amikor este hazaért, csak úgy dőlt belőle az energia, és lelkesen mesélt a cégről meg a legújabb fejlesztéseikről. Miután elaltatták a gyerekeket, gyakran késő éjszakába nyúlóan beszélgettek. Bár Dant teljesen lázba hozták a saját feladatai, ugyanolyan kíváncsi volt Mary Jane napjára is: kérdezgette az új kollégáiról és a kihívásokról, amikkel a munkahelyén szembesült. Aki csak látta őket, azonnal tudhatta, hogy nemcsak házaspár, de a legközelebbi lelki társak is. Szinte kivirágoztak egymás társaságában.

A seattle-i költözést aprólékos gonddal tervezték meg, minden eshetőségre felkészülve – egyet kivéve. Egy évvel az átköltözés után Dant rohammentő vitte kórházba egy elpattant agyi értágulat miatt („ritka genetikai rendellenesség” – ahogy az orvosok nevezték), és soha többé nem tért magához, belső vérzés következtében halt meg. Semmi előjele nem volt, és idő sem maradt a búcsúzásra.


Napra pontosan két éve történt. Még egy teljes évet sem tölthettünk együtt Seattle-ben…

Mary Jane félbeszakította a gondolatmenetét. Ahogy elöntötték az emlékek, megrohanták a fájó érzések is. Rápillantott az órára, és észbe kapott. Most nem a magánéletemen való rágódásnak van itt az ideje; még a munkanap felén sem vagyok túl, és elborítanak a feladatok.

First Guarantee Financial

A First Guarantee-nél eltöltött három év alatt Mary Jane kiváló hírnevet szerzett magának, mint igazán gyakorlatias, „mindent megoldunk” típusú vezető. Nem ő érkezett legkorábban, és nem ő ment haza legkésőbb, de elképesztően hatékonyan és eredményesen dolgozott.

Ráadásul nagyszerű főnök volt. Mindig odafigyelt a beosztottai aggályaira és ötleteire, amit a csapata megbecsüléssel és szeretettel hálált meg. Nem volt ritka, hogy beugrott valaki helyett, ha annak megbetegedett a gyereke, vagy elintéznivalója akadt. Operatív vezetőként a saját munkájában is az élen járt, mégis olyan laza természetességgel irányított, ami ritkán szült feszültséget. A közvetlen kollégái kifejezetten szerettek vele dolgozni. Mary Jane kis csapata hamar kiérdemelte a „sziklaszilárd, megbízható gárda” hírnevét.


Ezzel éles ellentétben állt a harmadik emeleti nagy műveleti osztály, amelyről rendszerint egészen más előjellel esett szó a házban. Az ottani gárdára leggyakrabban az olyan jelzőket aggatták, mint az elfogadhatatlan, rugalmatlan, élőhalott, kiállhatatlan, mocsár meg a negatív. Ez volt az a részleg, amelyet mindenki szívből utált. A cég balszerencséjére szinte minden osztály kénytelen volt velük együttműködni, hiszen a First Guarantee tranzakcióinak java része rajtuk ment keresztül. Így hát mindenki rettegett attól, ha a harmadik emelettel kellett elintéznie valamit.

A csoportvezetők folyamatosan a harmadik emelet legújabb baklövéseiről sztoriztak. Akik megfordultak náluk, egybehangzóan állították: a hely annyira lélektelen és halott, hogy szinte kiszívja az emberből az életkedvet is. Mary Jane-nek eszébe jutott, mekkora nevetés tört ki, amikor az egyik igazgató kijelentette, hogy ő bizony Nobel-díjat érdemelne. Amikor megkérdezték tőle, miért, csak annyit felelt: „Mert azt hiszem, sikerült életjeleket detektálnom a harmadik emeleten!” Mindenki dőlt a nevetéstől.

Aztán – nem kis meglepetésére – néhány héttel később Mary Jane-nek felajánlották a harmadik emeleti műveleti részleg vezetői pozícióját. Ő pedig – ha némi óvatossággal és vonakodással is – elfogadta az előléptetést.


Bár a vezetőség nagy reményeket fűzött hozzá, benne komoly kétségek dúltak. A korábbi pozíciójában biztonságban érezte magát – és mellesleg a kockázatvállalási kedve is lényegesen magasabb volt Dan halála előtt. A régi csapata mellette állt a legnehezebb napokban, és erős kötelék alakult ki közöttük. Fájó szívvel hagyta ott azokat az embereket, akik annyi együttérzést tanúsítottak iránta a sötét időkben.

Mary Jane pontosan tudta, milyen csapnivaló a harmadik emelet hírneve. Ha nincsenek Dan kórházi kezelésének váratlan és csillagászati költségei, valószínűleg visszautasítja az előléptetést és az azzal járó fizetésemelést. De most itt volt a hírhedt harmadik emeleten: két év alatt ő volt a harmadik osztályvezető.

A harmadik emelet


Hála az égnek, hogy péntek van! – sóhajtott fel Mary Jane, miközben az e-mailjeit böngészte. Öt hét telt el az áthelyezése óta, de még mindig nehezen igazodott el a feladatok és a harmadik emeleti kollégák között. Bár kellemes meglepetésként érte, hogy sokukat magánemberként kifejezetten megkedvelte, hamar rá kellett jönnie, hogy a részleg rászolgált a csapnivaló hírére. Saját szemével látta, ahogy Bob – a részleg ötéves veteránja – hagyta a telefont hétszer kicsengeni, majd hidegvérrel kihúzta a zsinórt a fali aljzatból. Hallotta, amint Martha arról mesél a többieknek, miként szereli le azokat, akik „sürgetni” merészelik a feldolgozást: egyszerűen „véletlenül” törli az e-mailjeiket. És valahányszor Mary Jane belépett a pihenőbe, mindig aludt valaki az asztalra borulva.

A reggelek többségén a hivatalos munkakezdés után még 10-15 percig csöngtek a gazdátlan telefonok, mire a társaság beszivárgott a munkahelyre. Ha számonkérte őket, záporoztak a szánalmasabbnál szánalmasabb kifogások. Minden lassított felvételként csordogált. Egyértelmű volt, hogy az „élőhalott” jelző teljesen megalapozott. Mary Jane-nek fogalma sem volt, mitévő legyen, csak egyetlen dolgot tudott biztosan: valamit tennie kell, méghozzá sürgősen.

Aznap este, miután a gyerekek elaludtak, a naplójának kiöntve a lelkét próbált úrrá lenni a helyzeten:

Odafent lehet, hogy hideg és lehangoló volt a mai nap, de a belső irodám ablakából nézve a „lehangoló” kifejezés kifejezetten bóknak hatott. Nulla energia. Néha nehezen hiszem el, hogy a harmadik emeleten élő, hús-vér emberek dolgoznak. Legfeljebb egy babaváró buli vagy egy esküvő képes kirobbantani őket a fásultságból; semmi olyasmiért nem tudnak lelkesedni, ami a tényleges munkájukkal kapcsolatos.



Harminc emberért felelek, akik többnyire csigalassúsággal tessék-lássék elszöszmötölnek a gyér fizetésükért. Sokan közülük évek óta pontosan ugyanazt a lassú rutint nyomják, és halálosan unják az egészet. Rendes embereknek tűnnek, de a belső szikra, ami egykor bennük lobogott, mára teljesen kialudt. Az osztály céges kultúrája olyan erőteljesen nyomasztó, hogy az új belépőkből is pillanatok alatt kihal a lelkesedés. Amikor végigsétálok az íróasztalok között, olyan érzésem támad, mintha kiszívták volna az összes oxigént a levegőből. Alig kapok levegőt.


Múlt héten ráakadtam négy ügyintézőre, akik még mindig nem a két évvel ezelőtt telepített új szoftvert használták. Azt mondták, ők jobban szeretik a régi módszert… Kíváncsi vagyok, hány ilyen csontváz dől még ki a szekrényből.


Gondolom, sok háttérműveleti részlegnél ez a helyzet. Nincs túl sok izgalom, csak tengernyi feldolgozandó tranzakció. De ennek nem kellene így lennie! Meg kell találnom a módját, miként értessem meg velük, mennyire kulcsfontosságú a munkánk a cég életében. A mi munkánk teszi lehetővé a többiek számára, hogy kiszolgálják az ügyfeleket.

